24 tilkynningar um snjóflóð hafa borist Veðurstofunni í kjölfar illviðrisins. Flest eru þau á Vestfjörðum. Eitt þeirra féll úr Innra Bæjargili á Flateyri og hafnaði á varnargarðinum ofan við bæinn. Flateyrarvegur og vegurinn um Súðavíkurhlíð voru lokaðir fram undir morgun vegna snjóflóðahættu en þeir eru nú opnir að nýju. Heiður Þórisdóttir er ofanflóðasérfræðingur á Veðurstofu Íslands.
Stærstu flóðin hafa verið í kringum Flateyri og eitt sem fór meira að segja aðeins á varnargarð úr Innra Bæjargili en stoppaði bara þar. Svo var ágætlega stórt flóð sem féll yfir Súðavíkurhlíð, yfir veg um Súðavíkurhlíð. Svo bara minni flóð nálægt Ísafirði og Bolungarvík en í gær komu nokkrar tilkynningar um flóð fyrir norðan, nálægt Dalvík og í Hörgárdal. Það er að hlýna ansi hratt. Er aukin snjóflóðahætta þar af leiðandi? Nei við teljum að þetta sé nánast bara næstum því yfirstaðið. Það fór svolítið mikið í nótt þegar það var að hlýna en núna ætti þetta að vera orðið þokkalega stöðugt.
Veðurstofan hefur fengið um 25 tilkynningar um snjóflóð á Vestfjörðum og á Tröllaskaga í kjölfar illviðrisins í gær. Eitt flóð féll á varnargarðinn ofan við Flateyri. 